Па сённяшні дзень зэльвенская зямля захоўвае памяць пра тыя падзеі: час ад часу падкідвае нашчадкам уцалелыя снарады, вяртае астанкі без вестак прапаўшых воінаў… Пра адзін з напамінаў аб падзеях 75-гадовай даўнасці чытачам газеты вырашыў расказаць жыхар райцэнтра Леанід Юшчык. Родам ён з вёскі Забагонне. Маленькім хлопчыкам аббегаў усе навакольныя лясы. У адным з масіваў непадалёку ад верхавога балота “Вішнеўка” неаднойчы звяртаў увагу на вялікую яму. Цікаўны па натуры, у больш сталым узросце Леанід распытаў бацькоў, іншых мясцовых жыхароў наконт паходжання рва. У адзін голас яны сцвярджалі: гэта варонка ад снарада, што трапіў сюды напачатку вайны. Эпізод, канешне, характэрны для таго часу: варожыя войскі шчодра частавалі нашы землі авіяўдарамі. Але Леаніда Несцеравіча здзівілі памеры варонкі: яе дыяметр складае 12,5 метра, глыбіня – 1,7 метра.